钦定古今图书集成/明伦汇编/官常典/第311卷 > 金濂
## 钦定古今图书集成/明伦汇编/官常典/第311卷 > 金濂

按《明外史》本传：“濂字宗瀚，山阴人。永乐十六年进士。
授御史。宣德初，巡按广东，廉能最，改按江西、浙江。捕
巨盗不获，坐免盗，被执复官。尝言郡县吏多贪浊，宜
敕按察使、巡按御史察廉能者，如洪武间故事。遣使
劳赉，则清浊分，循良劝。帝嘉纳之，用荐迁陕西副使。
正统三年，擢佥都御史，参赞宁夏军务。宁夏旧有五”
渠，而鸣沙洲、七星、汉伯、石灰三渠淤，濂请濬之，溉芜
田一千三百馀顷。时诏富民输米助赈，千石以上，褒
以玺书。濂言“边地粟贵，请并旌。不及千石者，储由此
充。”居三年，诏佥都御史卢睿与更代。岁馀，睿召还，濂
复出镇。寻加右副都御史，与睿代者再。八年秋，拜刑
部尚书。安乡伯张安与弟争禄，诏逮治。法司户部相
诿，言官劾濂及户部尚书王佐、右都御史陈镒等，俱
下狱，数日释之。福建贼邓茂七等为乱，都御史张楷
征不克。乃大发兵，命宁阳侯陈懋等往讨，以濂参其
军务。比至，御史丁瑄已大破贼。茂七死，馀贼拥其兄
子伯孙据九龙山，拒官军。濂与众谋，羸师诱之出，伏
精兵入其垒，遂禽伯孙。帝乃移楷讨浙寇，而留濂击
平馀贼未下者。会英宗北狩，兵事棘，召还。言者交劾
濂无功，景帝不问。加濂太子宾客。寻调户部尚书，加
太子太保。时四方用兵，需饷急，濂综核无遗。议上撙
节便宜十二事，国用得无乏。而闽贼复起，言官劾濂
等养寇，濂输罪宥之。初，帝即位，诏免景泰二年天下
租十之三。濂檄有司但减米麦，其折收银布丝帛者
征如故。学士江渊以为言。濂内惭，抵无有。给事中李
侃等请诘天下有司违诏，故濂恐事败，乃言：“银布丝
帛，诏书未载。若概减免，国用何资。”于是给事、御史劾
濂失信于民，为国敛怨，且发其阴事。帝欲宥之，而侃
与御史王允上殿力争，遂下都察院狱。未几，释之。削
宫保，调工部。吏部尚书何文渊言“理财非濂不可”，乃
复还户部。濂上疏自理，乞骸骨，帝慰留之。东宫建，复
宫保。五年二月卒官。以军功追封沭阳伯，谥“荣襄。”濂
刚果有才，所至以严辨称，然接下多暴怒。在刑部，值
王振以私怨兴狱，而濂持法深。其为户部厚敛以足
用云。

===刘中敷===按《明外史》本传：“中敷，大兴人。燕王举兵，以诸生守城
功，授陈留丞，擢工部员外郎。仁宗监国，命署部事，迁
江西右参议。宣德三年，迁山东右参政，进左布政使。
质直廉静，吏民畏怀。岁大祲，言于巡抚，减赋三之二。
正统改元，父忧，夺情，俄召拜户部尚书。帝冲年践阼，
虑群下欺己，治尚严，而中官王振假以立威，屡摭大”
臣小过，导帝用重典，大臣下吏无虚岁。三年讽给事、
御史劾中敷与左侍郎吴玺等下狱。六年，言官劾中
敷专擅。诏法司于内廷杂治，当流，输赎还职。帝特宥
之。其冬，中敷、玺及右侍郎陈瑺请以供御牛马分牧
民间，言官劾变乱成法，并下狱论斩。诏荷校长安门
外，凡十六日而释。瓦剌入贡，诏问马驼刍菽数，不能
对。复与玺瑺论斩系狱。中敷以母病，特许归省。明年
冬，当决囚。法司奏请命玺瑺戍边。中敷俟母终，具奏，
已释为民。中敷等数下狱，本无大过。帝察察示明，而
振以酷助之。杨士奇、溥犹在位，莫能救也。景帝立，起
户部左侍郎兼太子宾客。居五年卒。中敷性淡泊，食
不重味。仕宦五十年，家无馀赀